Oikeusministeriö

Lausuntopyyntönne 3.11.2017

Sisäministeriön lausunto; valtioneuvoston asetus Syyttäjälaitoksesta

Oikeusministeriö on pyytänyt sisäministeriöltä lausuntoa luonnoksesta valtioneuvoston asetukseksi Syyttäjälaitoksesta. Ehdotetulla asetuksella korvattaisiin voimassa oleva valtioneuvoston asetus Syyttäjälaitoksesta (1390/2011). Samassa yhteydessä oikeusministeriö on varannut mahdollisuuden lausua myös Syyttäjälaitoksesta annettavaan lakiluonnokseen tehdyistä muutoksista.

Sisäministeriöllä ei ole oman toimialansa osalta lausuttavaa asiassa.

Sisäministeriö esittää Syyttäjälaitosta koskevaan asetusluonnokseen seuraavat tekniset havainnot harkinnan mukaan huomioon otettavaksi:

Hallitus on antanut eduskunnalle esityksensä käräjäoikeusverkoston uudistamiseksi. Käräjäoikeuksien määrää on tarkoitus vähentää nykyisestä 27 käräjäoikeudesta 20 käräjäoikeuteen. Käräjäoikeuspaikkakuntia olisivat jatkossa Espoo, Helsinki, Hämeenlinna, Joensuu, Jyväskylä, Kajaani, Kouvola, Kuopio, Lahti, Lappeenranta, Maarianhamina, Mikkeli, Oulu, Pori, Rovaniemi, Seinäjoki, Tampere, Turku, Vaasa ja Vantaa. Tavoitteena on toteuttaa uudistus vuoden 2019 alusta.

Edellä mainittu esitys käräjäoikeusverkoston uudistamiseksi vaikuttanee ainakin ajan myötä nyt tarkasteltavan asetusluonnoksen syyttäjäalueita koskevaan 2 §:ään sen toimipaikkoja koskevan sääntelyn osalta. Esimerkiksi Etelä-Suomen syyttäjäalueen yhdeksi toimipaikaksi ehdotettu Järvenpää ehdotetaan istuntopaikkana lakkautettavaksi.

Syyttäjälaitosta koskevan asetusluonnoksen 2 §:n 2 momentissa viitataan virheellisesti Syyttäjälaitoksesta annettavan lakiluonnoksen 4 §:ään Ahvenanmaan syyttäjäalueesta. Kyseinen viittaus tulisi tehdä edellä mainitun lakiluonnoksen 6 §:ään, jossa Ahvenanmaan syyttäjäalueesta ehdotetaan säädettäväksi.

Asetusluonnoksen 5 §:n muotoilu olisi yhdenmukaisempi suhteessa sitä edeltävään pykälään 4, jos erikoissyyttäjän hallinnollista tehtävää koskeva ilmaus "kehittämiseen ja ohjaamiseen" kirjoitettaisiin päinvastaisessa tehtäväjärjestyksessä "ohjaamiseen ja kehittämiseen".

Asetusluonnoksen virkavapautta koskevan 13 §:n 2 momentin viimeisen virkkeen osalta harkittavaksi, onko tarvetta mainita "sekä harkinnanvaraisesta virkavapaudesta", kun sitä edeltävä termi "virkavapaus" kattaa kaikki virkavapaustyypit. Jossakin määrin epäselväksi jää myös, koskeeko aikamääre "yhden vuoden pituisesta" myös harkinnanvaraista virkavapautta.

Asetusluonnoksen muotoilu ja tavutus tulee vielä tarkastaa, ainakin pykälien 2, 10 ja 11 osalta.

Lisäksi sisäministeriö kiinnittää huomiota asetusluonnoksessa käytettyyn erikoissyyttäjä nimikkeeseen. Nimike on omiaan aiheuttamaan sekaantumisvaaran, kun laissa Syyttäjänlaitoksesta on säädetty erityissyyttäjistä, joina toimivat oikeuskansleri ja eduskunnan oikeusasiamies. Sekoittumisen ehkäisemiseksi nimikkeitä tulisi vielä harkita.

Kansliapäällikkö Päivi Nerg

Erityisasiantuntija Miia Lehmus-Niemi

Asiakirja on sähköisesti allekirjoitettu asianhallintajärjestelmässä. Sisäministeriö 24.11.2017 klo 12:33. Allekirjoituksen oikeellisuuden voi todentaa kirjaamosta.

|  |  |
| --- | --- |
| Tiedoksi | Sisäministeri Risikko  Erityisavustajat Salo ja Rytilä  Hallinto- ja kehittämisosasto/oikeudellinen tuki  Poliisiosasto  Rajavartiolaitoksen esikunta |